एडीसीपी मनजीत सिंह ढेसी ने बताया कि सलेमटाबरी पुलिस की ओर से गंदा नाला पुली के पास नाकाबंदी की गई थी। गुप्त सूचना के आधार पर की जा रही कार्रवाई के दौरान न्यू शिवाजी नगर के गुरबचन सिंह और प्रेम नगर के मनजीत सिंह को काबू किया गया, उनके पास से 25 हजार रुपये की जाली करेंसी बरामद की गई। इनका तीसरा साथी रणजीत सिंह जीता भागने में कामयाब हो गया। पूछताछ के दौरान आरोपियों ने बताया कि उनके गिरोह का सरगना रणजीत सिंह है। जो पाकिस्तान की खुफिया एजेंसी द्वारा भेजी गई भारतीय जाली करेंसी को नेपाल बार्डर के जरिए लाता है और फिर उसे आगे सप्लाई करता है। ढेसी ने बताया कि थाना डिवीजन नंबर सात के तहत रणजीत सिंह जीता पर पहले भी मामला दर्ज है और जेल से बाहर आने के बाद फिर से उसने जाली करेंसी चलाने का काम शुरू कर दिया। दोषियों से पूछताछ जारी है।